Настаўнік Астаповіч Ірына

Мікалаеўна

**Тэма:** Сказы з адасобленымі акалічнасцямі.

**Мэта ўрока:** актывізаванне ведаў вучняў пра адметнасць адасаблення акалічнасцей у сказе; выпрацоўка навыкаў дакладнага і дарэчнага ўжывання іх у беларускім маўленні; выхаванне пачуцця любві да роднага слова, куточка, дзе нарадзіўся.

**Задачы ўрока:** знаходзіць і вызначаць у сказах адасобленыя акалічнасці;

ставіць знакі прыпынку ў сказах з адасобленымі акалічнасцямі;будаваць сказы з адасобленымі акалічнасцямі і ўжываць у вуснай мове і пісьмовай.

**Тып урока:** урок-дослед.

**Абсталяванне:** Бадзевіч З. І. Беларуская мова: вучэб. дап. для 8-га кл. устаноў, якія забяспечваюць атрыманне агул. сярэдн. адукацыі, з бел. і руск. мовамі навучання, карткі, табліца, тэставыя заданні, руска-беларускі слоўнік, мультымедыйная ўстаноўка, выстава вучнёўскіх малюнкаў на тэму “Мой Мазыр”.

**Эпіграф:**

Якое шчасце мець радзіму  
І на радзіме сваёй жыць.  
А ці мы ўмеем даражыць  
Яе цяплом, яе святлом,  
Яе высокім мірным небам,  
Яе святым надзённым хлебам?  
А ці ўмеем даражыць?..  
 А. Малюк

Ход урока

1. **Арганізацыйны момант. Стварэнне псіхалагічнага настрою.**

**Настаўнік:** У кожнага чалавека ёсць мясціны, куды ў думках ён вяртаецца вельмі часта. І завуцца яны родным кутком. Там заўсёды цешаць вока краявіды. Там і сонца свеціць па-іншаму. Там кветкі вясёлыя, вецер лагодны. Там матчыны калыханкі і бацькавы слушныя парады. Здагадаліся, што гэта за мясціны? (*Адказы вучняў*). Прачытайце эпіграф да ўрока.

Якое шчасце мець радзіму  
І на радзіме сваёй жыць.  
А ці мы ўмеем даражыць  
Яе цяплом, яе святлом,  
Яе высокім мірным небам,  
Яе святым надзённым хлебам?  
А ці ўмеем даражыць?..

Як вы разумееце словы А. Малюка? Чым мы павінны даражыць і чаму? (*Адказы вучняў*).

1. **Праверка дамашняга задання.**
2. Апытанне па тэме “Адасобленыя азначэнні” (вуснае паведамленне вучня).
3. Праверка дамашняга практыкавання *(вучань запісвае схемы сказаў на дошцы і тлумачыць знакі прыпынку).*
4. Індывідуальныя заданні.

Картка №1.

|  |
| --- |
| ***Адзначце нумары сказаў, дзе словы, набраныя курсівам, выдзяляюцца коскамі****.*  1) Яны *бяздольныя* ўзяты ткаць залатыя паясы.  2) Лес *асветлены і абагрэты сонцам* пазіраў весела.  3) Грыбы былі *маладыя пругкія важкія.*  4) Ячмень адбіваў усім паклоны *густы зялёны.*  5) На балконах *развешаныя* сушацца дзіцячыя пялёнкі і паўзункі.  6) Паплылі аблачынкі *па-вясноваму высокія і лёгкія.*  7) *Поўны важкіх дум* ён задрамаў толькі пад досвітак.  8) Ноч была *халодная і цёмная*.  9) *Заўсёды смелы і вясёлы* Мікіта штось сумаваў.  10) Ён адчуваў сябе *добра спустошаным і вясёлым.* |

Картка №2.

|  |
| --- |
| ***Запішыце сказы, пастаўце неабходныя знакі прыпынку.***  1) Першым прылятае ён *шпак.*  2) Адзін толькі лес *нямы сведка* стаяў вакол густой сцяной.  3) Давайце заглянем у Навагрудак *горад на высокіх узгорках.*  4) *Партызанка* Таня вярталася з баявога задання.  5) Ён *сынок адваката* з маленства жыў у чысціні. |

1. **Актуалізацыя апорных ведаў па тэме “Акалічнасць – даданы член сказа”.**

**Настаўнік:** Давайце звернемся да ўрыўка з тэксту Р. Ігнаценка.

* Прачытайце тэкст. Вызначце стыль і тып маўлення.
* Назавіце акалічнасці і вызначце, якой часцінай мовы яны выражаны, на якія пытанні адказваюць.
* Устаўце прапушчаныя літары, растлумачце іх правапіс ( *адзін вучань запісвае словы з прапушчанай арфаграмай на дошцы і тлумачыць*).

*У лесе было ціха-ціха. Мірна стаялі навокал кучаравыя бяро..кі, трап..ткія асінкі. Але вось аднекуль нечакана нал..цеў лё..кі ветрык. Ціха прашумеў у гол..і дрэў і змоўк. А з бліжняй бярозы а..дзяліўся залацісты лісток. Ён бя..шумна апусціўся ў лужыну на дарозе.*

1. Моўны эксперымент.

**Настаўнік:** Запішыце сказы. Растлумачце, чым яны адрозніваюцца.

*Рашаючы задачу, Алесь задумаўся. Рашаючы момант у лыжных спаботніцтвах набліжаўся.*

1. **Новая тэма.**
2. Уводзіны ў тэму.

**Настаўнік**. Сёння на занятках мы будзем не проста вучнямі, а, як вы ўжо ўпэўніліся, даследчыкамі. Каб дасягненні мелі пэўны вынік, трэба быць уважлівымі, актыўнымі, шчырымі. Засталося разабрацца, што мы будзем даследаваць. Тым больш, што вы ўжо ведаеце, што такое адасабленне і якія члены сказа могуць адасабляцца, ведаеце ўмовы адасаблення азначэнняў і прыдаткаў, дапаўненняў. (*Адказы вучняў*). Так, згодна з вамі. Мы пачынае самастойнае даследаванне па тэме “Адасобленыя акалічнасці”.

1. Паўтарэнне. Тэарэтычная размінка.

* Што называецца адасабленнем?

*Адасабленне – гэта інтанацыйнае і сэнсавае выдзяленне таго або іншага члена сказа (неразвітага або развітага).*

* У чым заключаецца функцыя адасаблення?

*Функцыя адасаблення заключаецца ва ўдакладненні выказанай думкі, дадатковай характарыстыцы асобы, з’явы, прадмета.*

* Як на пісьме праводзіцца адасабленне?

*На пісьме адасобленыя члены сказа звычайна вылучаюцца коскамі, радзей – працяжнікамі або дужкамі.*

* Да чаго можа прывесці адсутнасць пунктуацыйнага адасаблення?

*Адсутнасць пунктуацыйнага выдзялення можа прывесці ў пэўных выпадках да неадназначнага разумення выказвання.*

* Якія члены сказа могуць адасабляцца?

*Адасабляюцца дапаўненні, азначэнні, акалічнасці.*

* Прывядзіце прыклады адасобленых азначэнняў і прыдаткаў, дапаўненняў.

1. Вызначэнне задач урока (*вучні самі вызначаюць, абапіраючыся на тэарэтычны матэрыял*).

Вучні павінны ўмець:

* *Самастойна знаходзіць і вызначаць у сказах адасобленыя акалічнасці.*
* *Правільна ставіць знакі прыпынку ў сказах з адасобленымі акалічнасцямі.*
* *Правільна будаваць сказы з адасобленымі акалічнасцямі і ўжываць у вуснай мове і пісьмовай.*
* *Даваць азначэнне акалічнасці.*

1. Тэарэтычны блок.

**Настаўнік.** Паважаныя навукоўцы, прыступім да працы.

А) Праца ў парах (адзін вучань працуе над адказам “Адасобленыя акалічнасці адасабляюцца”, а другі – “Адасобленыя акалічнасці не адасабляюцца”. Работа з падручнікам. (§50. “Сказы з адасобленымі акалічнасцямі, іх інтаванне, знакі прыпынку”).

**Запоўніце табліцу “Адасобленыя акалічнасці”**

|  |  |  |
| --- | --- | --- |
| Адасабляюцца | | |
| 1. | Дзеепрыслоўны зварот | *Ідучы па слядах лася, я спадзяваўся адшукаць ласінае стойбішча.* |
| 2. | Назоўнік з прыназоўнікам ***нягледзячы на*** | *Салдат ішоў, нягледзячы на боль.* |
| 3. | Акалічнасці, выражаныя адзіночным дзеепрыслоўем, калі знаходзяцца перад **дзеясловам-выказнікам** | *Гуляючы, розуму не прыдбаеш.* |
| Не адасабляюцца | | |
| 1. | Устойлівыя выразы  (фразеалагізмы) | *Дзеці растуць на лес гледзячы.* |
| 2. | Акалічнасць (дзеепрыслоўе і дзеепрыслоўны зварот), перад якой стаіць узмацняльная часціца **і (ды)** або часціца **толькі, нават** | *Гэта можна зрабіць нават не звяртаючыся па дапамогу.* |
| 3. | Пасля дзеяслова-выказніка акалічнасці спосабу дзеяння | *Нельга чытаць лежачы.* |

Б) Пр. 349. Прачытайце 2, 3, 4 сказы, растлумачце знакі прыпынку, пабудуйце схемы сказаў.

В) Вывад пра адасабленне акалічнасцей (*адказы вучняў*).

**Настаўнік.** Заўважце, калі ласка, якія моманты мы з вамі не закранулі, дайце ім тлумачэнне *(адзін з вучняў робіць лінгвістычнае паведамленне, а клас рэцэнзуе адказ).*

**V. Практычны блок.**

А) Праца з тэкстам (пр. 351).

* *Прачытайце ўважліва тэкст. Вызначце стыль і тып.*
* *Назавіце адасобленыя члены сказа.*
* *Якім членам сказа з’яўляецца дзеепрыслоўны зварот?*
* *Растлумачце знакі прыпынку.*
* *Вызначце значэнні слоў на дварэ і на двары. Прывядзіце прыклады.*

Б) Гульня “Чацверты лішні”.

1 варыянт

1. Шуміць рака, вясёлая, жывая.
2. **Вакол, ападаючы, шамацела лісце.**
3. Люблю свой край, зялены і спакойны.
4. Настала ноч, з цішыней і зорамі.

2 варыянт

1. Пчолы, упіўшыся ў зрэнкі кветак, адчулі вясны цяпло.
2. Побач з хатай, прыкрываючы яе ад летняга сонца, красуецца груша.

3. **Трэба быць аптымістам і жыць не апускаючы рукі.**

4. Па вокны ў гурбы ўвайшлі хаты, згубіўшы свой фасон і від.

В) Арфаграфічны бой.Запішыце словы з прапушчанымі літарамі і

растлумачце іх правапіс.

Шануйце свой гора.. – кут..чак Рад..імы!  
Бо ён, як бац..кі, як і лёс ваш, - ад..іны.  
Любі..е Мазыр св..й – час..інку Радзімы:  
Ён дад..ены лёсам, адзін… і адзіны… (І. Сусленка).

**Настаўнік.** У кожнага чалавека ёсць Радзіма, месца, дзе ён нарадзіўся, пасталеў. Той куточак, які займае вялікую частку сэрца і жыцця, з якім звязаны ўсе мары і ўспаміны. Для многіх з нас такім месцам з'яўляецца Мазыр, «Жамчужына Палесся» ці «беларуская Швейцарыя». Як вы лічыце, ці толькі людзі вяртаюцца ў родныя мясціны? (адказы вучняў). Каб упэўніцца ў гэтым, паслухаем песню на словы Алеся Ставера “Жураўлі на Палессе ляцяць…”

**Хвілінка адпачынку**

*( Гучыць аўдыязапіс песні на словы*

*Алеся Ставера “Жураўлі на Палессе ляцяць…”)*

**Настаўнік.** Якіх мазырскіх творцаў Вы яшчэ ведаеце? (*Адказы вучняў*).

*(Прэзентацыя, падрыхтаваная вучнем,*

*“Вобраз роднага горада ў творчасці мазырскіх паэтаў”)*

1. **Замацаванне.**
2. Праца ў групах.

1 група. *Спішыце сказы, падкрэсліце ў іх граматычныя асновы і адасобленыя акалічнасці****.***

1. Цвітуць, абняўшыся, дзве вішні ля акна.
2. Зусім блізка, па той бок рэчкі і поля, быў кіламетраў за дзесяць хвойны лес, і паўдневы вецер гнаў сюды пах смалы.
3. Гасцінец, споўзшы з пагорка, пераскокваў чыгунку і зварочваў у бок лесу, утварыўшы скрыжаванне.
4. Цвітуць, абняўшыся, дзве вішні ля акна.

2 група. *Спішыце сказы, пастаўце адпаведныя знакі прыпынку. Пабудуйце схемы сказаў ( адзін вучань малюе схемы на дошцы).*

1. Дагасаючы тлела сумная зара.

2. Мы ішлі пераважна лясамі абыходзячы бойкія дарогі.

3. Даўно апусцілася ноч высыпаўшы на неба крыштальныя зоры.

4. Абпальваючы край неба прабегла маланка.

1. Самастойная работа. Работа з тэкстам.

*Гляджу: ад лесу ў мой бок ляцяць буслы.* ***Не да ляцеўшы да Нёмана яны селі на лугавым грудку. Важна пахадзілі па маладзенькай траўцы а потым узняліся ў паветра.*** *Дзве пары падаліся за нашу вёску, адна да вялікага разгалістага дуба, воддаль на лузе, а яшчэ адна пераляцела Нёман недалёка ад мяне і накіравалася да крайніх будынкаў вёскі.* ***Пралятаючы над стрэхамі хат буслы заклекаталі.*** *Відаць, гэта быў іх сігнал: «Сустракайце! Мы зноў прыляцелі на родныя гнёзды!»*

Заданні (*рознаўзроўневыя заданні*):

* *Прачытайце тэкст, вызначце тэму і ідэю.*
* *Знайдзіце сказы з прапушчанымі знакамі прыпынку, запішыце іх.*
* *Зрабіце разбор слоў па саставу:* ***маладзенькай, узняліся, недалёка, будынкаў.***
* *Вызначце словы, у якіх колькасць і літар і гукаў не супадае.*

1. **Творчасці зярняты залатыя.**

**1 група.**

1. Праца з руска-беларускім слоўнікам ( дыферэнцыраваныя заданні па тэксту).

**Заданні:**

* *Прачытайце ўважліва тэкст.*
* *Вызначце стыль і тып тэксту.*
* *Выпраўце памылкі, якія дапусціў перакладчык.*
* *Растлумачце правільнасць напісання слоў, у якіх былі дапушчаны памылкі.*
* *Знайдзіце адасобленыя члены сказа, вызначце ўмовы адасаблення.*

Прыгожы наш горад. У падножа ўзвышшаў, на якіх тарасамі высяцца будынкі сучаснай архітэктуры, плёскаецца прыгажуня Прыпець, тысячагодзямі апорная свае воды сівому Дняпру. Мозыряне кахаюць свой горад і ганарацца ім. Але ніколі раней Мазыр не выглэдаў так молада, як зараз. Шырокія вуліцы і бульвары, забудаваныя з улікам рэльефу мясцовасці, пераліўныя, расквечаныя сонечнымі прамянямі бруі фантанаў, паркі, і скверы - усё гэта стварае неповторяемый каларыт.

**Тэкст на рускай мове**

Красив наш город. У подножья возвышенностей, на которых террасами высятся здания современной архитектуры, плещется красавица Припять, тысячелетиями несущая свои воды седому Днепру. Мозыряне любят свой город и гордятся им. Но никогда раньше Мозырь не выглядел так молодо, как теперь. Широкие улицы и бульвары, застроенные с учётом рельефа местности, переливающиеся, расцвеченные солнечными лучами струи фонтанов, парки, и скверы – всё это создаёт неповторяемый колорит.

**2 група.**

1. Напішыце свой працяг апавядання ( 3-5 сказаў), узяўшы за пачатак прапанаваныя ніжэй радкі, выкарыстаўшы сказы з адасобленымі акалічнасцямі. (*Звяртаецца ўвага на выставу малюнкаў*).

*Роднай зямлёй мы называем той край, дзе нарадзіліся і выраслі, калі ён нават пакрыты балотамі і пяскамі. Ён самы блізкі чалавечаму сэрцу, таму што…*

1. **Выніковы тэст.** (Самаправерка ведаў па ключы; праверка – адказ на дошцы).

|  |  |
| --- | --- |
| Варыянт 1. | Варыянт 2. |
| А1. Адзначце, чым выражаюцца адасобленыя акалічнасці:  *1) прыметнікамі;*  *2) дзеепрыслоўямі;*  *3) дзеепрыслоўнымі словазлучэннямі;*  *4) назоўнікамі з прыназоўнікамі;*  *5) прыслоўямі.*  А2. Адзначце сказы з пунктуацыйнай памылкай:  *1) Па страсе, не сціхаючы, сек дождж.*  *2) Мы прыходзім у клас, а, сабраўшыся,*  *рыхтуемся да вечарыны.*  *3) Моўчкі і не развітваючыся вяскоўцы разыходзіліся па хатах.*  *4) Стомленыя грыбнікі ішлі, не спяшаючыся.*  А3.Адзначце сказы з адасобленымі акалічнасцямі, якія выражаны дзеепрыслоўнымі зваротамі.  *1) Ганна* ***апрануўшыся*** *выйшла з хаты.*  *2)* ***Ціха крадучыся*** *падступаў змрок.*  *3) Радасны Васілёк пабег дамоў* ***падскокваючы.***  *4)* ***Нягледзячы на мароз*** *на вуліцы было многа народу.*  *5) Няма чаго сядзець* ***склаўшы рукі.*** | А1. Адзначце, чым не выражаюцца адасобленыя акалічнасці:  *1) прыметнікамі;*  *2) дзеепрыслоўямі;*  *3) дзеепрыслоўнымі словазлучэннямі;*  *4) назоўнікамі з прыназоўнікамі;*  *5) прыслоўямі.*  А2. Адзначце сказы, у якіх на месцы пропуску ставіцца коска:  *1) Гасцінец\_споўзшы з пагорка перабягае чыгунку.*  *2) Бабуля\_не спрачаючыся\_згаджаецца.*  *3) Разам і\_спяшаючыся\_мы зрывалі травінкі.*  *4) Хлопцы не будуць сядзець\_склаўшы рукі.*  *5) Ціха драмаючы\_купалася ў сонечным святле вёска.*  А3. Адзначце сказы з адасобленымі акалічнасцямі, якія выражаны дзеепрыслоўнымі зваротамі.   1. *Коля сядзеў* ***надзьмуўшыся.*** 2. ***Гуляючы*** *розуму не прыдбаеш.* 3. ***Нягледзячы на ранні час тут ішло жыццё.*** 4. ***Сонца зрабіўшы******сваю работу*** *клалася спаць.* 5. Над дубамі праляцеў бусел **махаючы крыламі.** |

1. **Падвядзенне вынікаў урока.**

**Настаўнік.** “Дзе сіла не бярэ, трэба розумам надтачыць”, – падказвае нам народная мудрасць. Пакажыце свой розум, як след адказаўшы на пытанні і заданні да тэмы “ Адасобленыя акалічнасці”.

1. Гутарка па пытаннях **(***вучні задаюць пытанні адзін аднаму па тэме або настаўнік***).**
2. Каменціраванне і выстаўленне адзнак.
3. **Дамашняе заданне** (*заданне загадзя запісана на дошцы і агучваецца настаўнікам*).

1 група. §50, пр. 354 (1-4 сказ, пабудаваць схемы сказаў).

2 група. §50. Сачыненне-мініяцюра “Няма смачнейшай вадзіцы, як з роднай крыніцы” ( *Адасобленыя акалічнасці вызначыць*).

1. **Рэфлексія (**звяртаемся да эпіграфа ўрока).

**Настаўнік.** Закончыце сказы (*адказы вучняў)*:

* Я зразумеў…
* Я навучыўся …

**Настаўнік.** Так, згодна з вамі. Гэтаму мы навучыліся на ўроку, правёўшы сваё даследванне. А зараз звернемся яшчэ раз да эпіграфа і паспрабуем вызначыць, чаму мы павінны навучыцца ў жыцці і чым даражыць ў жыцці? (*адказы вучняў)*.

* Я даражу…